text: Ubehagelig og smitsom sygdom breder sig
  30 oktober 2012 kl. 13.50
  De seneste måneder har mindst 48 danske minkfarme været ramt af såkaldt hvalpesyge. Hunde er i fare for at blive smittet - så nu opfordres hundeejerne til at tjekke, om hunden har den rigtige vaccination.
  Der er udbrudt en epidemi af hvalpesyge på minkfarme i det jyske. Nu har den også bredt sig til ræve.
  Det er i en voksen ræv fra Sydjylland, DTU Veterinær-instituttet har fundet den alvorlige hvalpesyge i. 
  Det er det første vilde dyr, der er blevet diagnosticeret med sygdommen siden 2006, hvor den blev fundet i to grævlinge i Nordjylland. 
  Hvalpesygen kan sprede sig til hunde, hvis de ikke er vaccinerede - og der findes ingen behandling for sygdommen.
  Hvalpesygen smitter gennem luften og er en influenza-lignende sygdom. 
  Hundene vil ofte få feber 3-6 dage efter, de bliver smittet. 
  Herefter mister de appetitten og får ofte næseflåd, øjenflåd og en ny bølge af feber. 
  Så følger mave-tarmsymptomer som diarre og lungesymptomer som f.eks. lungebetændelse, og nogle gange neurologiske symptomer. 
  De neurologiske symptomer kan også nogle gange være forsinkede og først ses flere uger eller måneder efter de første almene symptomer. 
  Symptomerne her er ofte muskelkramper, delvis eller fuldstændig lammelse af bagben og savlen og kæbekramper. Nogle hunde får kun enkelte symptomer, mens andre bliver hårdt angrebet.
  Det er oftest hvalpene og de helt unge hunde, der bliver hårdest ramt, men ældre hunde kan blive også syge.
  